KOMISIJOS REGLAMENTAS (EB) Nr. 2033/2004
2004 m. lapkričio 26 d.
pradedantis konkursą dėl subsidijos už lukštentų ilgagrūdžių B ryžių gabenimą į Reuniono salą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama 2003 m. rugsėjo 29 d. Tarybos reglamentą (EB) Nr. 1785/2003 dėl bendro ryžių rinkos organizavimo (1), ir ypač į jo 5 straipsnio 3 dalį,
kadangi:
(1)
Ištyrus Reuniono salos aprūpinimo padėtį, paaiškėjo, kad ten nepakankamai tiekiama ryžių. Atsižvelgiant į ryžių išteklius Bendrijos rinkoje, reikėtų Reuniono salai sudaryti sąlygas apsirūpinti ryžiais Bendrijos rinkoje, skiriant subsidiją už ryžius, skirtus vartojimui Reuniono saloje. Dėl ypatingų Reuniono salos aplinkybių reikėtų riboti ten siųstinus kiekius, ir todėl reikėtų konkurso tvarka nustatyti subsidijos dydį.
(2)
Šis konkursas vykdomas pagal 1989 m. rugsėjo 6 d. Komisijos reglamento (EEB) Nr. 2692/89, nustatančio išsamius ryžių gabenimo į Reunioną taisykles (2), nuostatus.
(3)
1998 m. gruodžio 22 d. Komisijos reglamento (EB) Nr. 2808/98, nustatančio išsamias žemės ūkio pinigų politikos sistemos taikymo taisykles eurui žemės ūkyje (3), 14 straipsnyje numatyta, kad pasiūlymų, pateikiamų į konkursus, rengiamus pagal teisės aktus dėl bendrosios žemės ūkio politikos, suma turi būti nurodyta eurais.
(4)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Pradedamas Reglamento (EB) Nr. 1785/2003 5 straipsnio 1 dalyje numatytas konkursas siekiant nustatyti subsidiją už KN kodu 1006 20 98 klasifikuojamų lukštentų ilgagrūdžių B ryžių gabenimą į Reuniono salą.
2. Konkursas vykdomas iki 2005 m. birželio 23 d. Konkurso vykdymo metu rengiami reguliarūs konkursai, kurių pasiūlymų pateikimo terminai nustatomi pranešime apie konkursą.
3. Konkursas vykdomas pagal Reglamento (EEB) Nr. 2692/89 ir pagal šio reglamento nuostatas.
2 straipsnis
Pasiūlymas svarstomas tik tuo atveju, kai jis teikiamas dėl ne mažesnio negu 50 tonų ir ne didesnio negu 3 000 tonų gabentino kiekio.
3 straipsnis
Reglamento (EEB) Nr. 2692/89 7 straipsnio 3 dalies a punkte numatytas užstatas yra 30 eurų už toną.
4 straipsnis
Šio konkurso tvarka išduoti subsidijų dokumentai, jei reikia apskaičiuoti jų galiojimo trukmę, laikomi išduotais pasiūlymo pateikimo dieną.
5 straipsnis
Valstybės narės perduoda Komisijai gautuosius pasiūlymus ne vėliau negu per pusantros valandos po to, kai pasibaigia pasiūlymų pateikimo terminas, kuris buvo nurodytas pranešime apie konkursą. Pasiūlymai turi būti perduoti priede nustatyta tvarka.
Jei pasiūlymų negauta, valstybės narės informuoja Komisiją per tą patį laiko tarpą, kuris buvo nurodytas pirmojoje pastraipoje.
6 straipsnis
1. Reglamento (EB) Nr. 1785/2003 26 straipsnio 2 dalyje nurodyta tvarka Komisija pagal pateiktuosius pasiūlymus priima sprendimą:
-
arba nustatyti didžiausią subsidiją,
-
arba neskirti konkurso laimėtojo.
2. Tuo atveju, kai nustatoma didžiausia subsidija, konkurso laimėtojais paskelbiami tas arba tie konkurso dalyviai, kurių siūloma suma neviršija didžiausios subsidijos sumos.
7 straipsnis
Pasiūlymų pateikimo pirmajam konkurso turui terminas baigiasi 2004 m. gruodžio 16 d. 10 valandą (Briuselio laiku).
Paskutinė pasiūlymų pateikimo diena yra 2005 m. birželio 23 d.
8 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. lapkričio 26 d.